ANEXA nr.2
La H.C.L. nr._____/_________

REGULAMENTUL DE ADMINISTRARE ŞI FUNCŢIONARE
A CIMITIRELOR ŞI CREMATORIILOR APARŢINÂND                                                PRIMĂRIEI MUNICIPIULUI TIMIŞOARA

                     CAPITOLUL I – DISPOZIŢII GENERALE
                         Art. 1. Prezentul Regulament se aplică cimitirelor aparţinând Primăriei Municipiului Timişoara.
                         Art. 2. În Municipiul Timişoara, înhumările se fac în cimitirele aparţinând  Primăriei sau în cimitirele amenajate şi întreţinute de cultele religioase recunoscute prin lege.
                         Art. 3. Cimitirele care aparţin Primăriei sunt :
                         1. Cimitirul nr. 1 din Calea Lipovei cu sectoarele :
                                 - Cimitirul Ortodox
                                 - Cimitirul Eroilor
                                 - Cimitirul Mixt
                                 - Cimitirul Săracilor
                         2. Cimitirul nr. 2 din Calea Buziaşului
                         3. Cimitirul nr. 3 din strada Rusu Şirianu
                         4. Cimitirul nr. 4 din Bld. 16 Decembrie 1989 ( Calea Şagului )
                         5. Cimitirul nr. 5 din strada Stuparilor
                        Art. 4. Cimitirele, cât şi activitatea publică ce ţine de acestea, vor putea fi :
                                 - concesionate în tot sau în parte, în condiţiile OUG 54/2006 privind
regimul contractelor de concesiune de bunuri proprietate publică şi a Normelor Metodologice de aplicare a acesteia publicat în M.O. partea1 nr.146 din 28.02.2007 ;
                                 - închiriate în tot sau în parte, în condiţiile legii ;
                                 - administrate prin gestiune directă, indirectă sau delegată de o persoană
juridică sau de un serviciu public al Consiliului Local al Municipiului Timişoara, în condiţiile legii.
                         Art. 5. În cimitire sunt aplicabile dispoziţiile legate de domeniul edilitar, urbanistic,
sanitar şi de mediu, iar Compartimentului Pompe Funebre din cadrul Serviciului Locuinţe  şi firmele concesionare sunt obligate să respecte legislaţia în vigoare atât la extinderea şi înfiinţarea de cimitire sau crematorii, cât şi în ceea ce priveşte organizarea şi administrarea acestora.
                         Cimitirele vor funcţiona pe baza autorizaţiei eliberate de Primăria Municipiului Timişoara.

                     CAPITOLUL II – AMENAJAREA, VIZITAREA, ÎNTREŢINEREA
                         Art. 6. În Municipiul Timişoara cimitirele vor fi delimitate de împrejmuiri cu                                                                                                        
garduri din materiale de construcţii cu respectarea reglementărilor privind arhitectura zonei în care sunt amplasate.
                        Terenurile aparţinând cimitirelor nu vor putea fi atribuite în folosinţă decât pentru 
înhumarea persoanelor decedate. Excepţie fac sediile firmelor concesionare unde îşi vor desfăşura
activitatea angajaţii acestora.
                        Construirea împrejmuirilor şi a capelelor se face pe baza permisului de lucru emis de
Primăria Municipiului Timişoara conform legii.
                        Art. 7. (1)Terenul aparţinând cimitirelor se împarte în parcele, rânduri şi morminte.
Locurile de înhumare au dimensiunile de 2,60 m x 1,30 m pentru un loc de înhumare simplu,
intervalele dintre locurile de înhumare sunt de maxim 0,20 m ( trotuar comun, după cum permite
configuraţia terenului ) necesare pentru circulaţie şi îngrijirea locului.
                       (2)Pentru două locuri de înhumare dimensiunile sunt de 2,60 m x 2,30 m.
                       (3)Pentru trei locuri de înhumare dimensiunile sunt 2,60m x 3,30 m.
                       (4)Pentru patru locuri de înhumare dimensiunile sunt 2,60 m x 4,30 m.
                       (5)Adâncimea gropii pentru toate situaţiile enumerate mai sus, va fi de 2 m, iar acolo
unde terenul permite aceasta va fi de 2,20 m.
                       (6)Aceste dimensiuni sunt valabile în situaţia în care se execută construcţii funerare cu grindă.
                       (7)Dacă terenul nu permite se pot executa lucrări funerare de 2, 3 sau 4 locuri fără
grindă, lăţimea terenului fiind cu 0,20 m mai îngust.
                       (8)Suprafaţa atribuită pentru un loc de veci în vederea executării unei lucrări funerare
este de 4,2 mp ( 2,80 m x 1,50 m ) cu loc de trotuar inclus.
                        Art. 8. Vizitarea locurilor de veci în cimitire este permisă zilnic :
                         - 01 apr. – 15 nov. între orele 08,00 – 21,00 ;
                         - 16 nov. – 31 mar. între orele 08,00 – 17,00.
                        Art. 9. Titularii dreptului de folosinţă a locului de înhumare au obligaţia de amenajare şi întreţinere a acestor locuri şi a lucrărilor funerare existente, asigurându-le un aspect curat, îngrijit.
                       Societăţile concesionare din cimitire ce au concesionat serviciul de pază răspund de semnele, obiectele şi construcţiile funerare existente în cimitir.
Celelalte semne şi obiecte funerare cum ar fi : obeliscuri, piramide, împrejmuiri, jardiniere, statuete, coloane, felinare nu au voie să depăşească limitele locului de înhumare prevăzut la art. 7. Dacă acestea depăşesc limitele locului de înhumare, la cererea expresă a Compartimentului Pompe Funebre, aparţinătorii trebuie să şi le desfiinţeze.
Societăţile concesionare din cimitire răspund de furtul sau deteriorarea acestora.
Lucrările deteriorate de persoane necunoscute se vor reface pe cheltuiala societăţilor concesionare.
                      Art. 10. În situaţia în care titularii dreptului de folosinţă a locului de înhumare nu au
posibilitatea întreţinerii acestor locuri, datorită faptului că domiciliază în altă localitate sau nu le
permite vârsta sau sănătatea, la solicitarea lor această întreţinere va putea fi făcută contra cost de
către personalul angajat al societăţii concesionare din cimitire. Tarifele aferente vor fi aprobate prin
hotărâre a Consiliului Local.
                      Dacă titularii dreptului de folosinţă doresc să facă întreţinerea mormintelor cu alte
persoane fizice sau juridice altele decât cele menţionate la aliniatul 1, aceştia au obligaţia să anunţe
societatea concesionară din cimitire despre identitatea acestora.
                     La intrarea în cimitir, persoanele menţionate la aliniatul 2, se vor legitima, vor prezenta
aprobările necesare şi se vor înregistra într-un registru special.
                   CAPITOLUL III – ACCESUL ÎN CIMITIRE
                       Art. 11. Accesul în cimitire pentru vizitatori se face conform orarului de funcţionare
aprobat. Porţile de acces pot fi folosite şi în situaţii deosebite ( accesul autovehiculelor cu specific pompe funebre, accesul autovehiculelor şi utilajelor necesare salubrizării cimitirelor ).
Circulaţia în cimitire se face numai pe alei, fiind interzisă călcarea monumentelor etc.
                       Art. 12. Închiderea porţilor este anunţată de către personalul de pază cu 15 minute
înainte de expirarea programului menţionat la art.8. Personalul de pază are obligaţia să invite publicul să părăsească cimitirul la expirarea programului, după aceea nici o persoană nu mai are voie să rămână şi să intre în cimitir, cu excepţia personalului de pază şi a angajaţilor societăţilor
concesionare.

                    CAPITOLUL IV - INTERDICŢII
                        Art. 13. Este interzis accesul în cimitire a următoarelor persoane :
                        1 – aflate în stare de ebrietate ;
                        2 – persoane care practică comerţul ;
                        3 – îmbrăcate sumar sau cu îmbrăcăminte indecentă ;
                        4 – copiilor în vârstă de până la 10 ani, neînsoţiţi ;
                        5 – însoţite de câini sau alte animale domestice.
                        În incinta cimitirului se interzice :
                        1 – consumul de alcool ;
                        2 – consumul de seminţe ;
                        3 – fumatul ;
                        4 – cântatul, mai puţin muzica aprobată prin ceremonie ;
                        5 – folosirea zgomotoasă a aparatelor de radio şi a casetofoanelor.
                        Art. 14. Este interzis accesul în cimitire a autovehiculelor de orice fel destinate
transportului de persoane şi materiale, fără acordul societăţii concesionare. Fac excepţie de la aceasta persoanele cu handicap locomotor sau cu mobilitate redusă şi care deţin un certificat din
care să rezulte această situaţie, precum şi vehiculele care transportă corpul neînsufleţit la locul de
veci.
                        Art. 15. Accesul şi evacuarea în şi din cimitire a materialelor cu mijloace de transport cu o capacitate mai mare de 1,5 tone este interzisă, cu excepţia firmelor autorizate să evacueze gunoiul din cimitire şi a vehiculelor societăţilor concesionare.
                        Art. 16. Persoanelor fizice sau juridice care execută construcţii funerare l-i se permite accesul cu autovehicule care transportă materiale gata preparate sau semifabricate pentru construcţii funerare sau cu utilaje folosite la construcţiile funerare numai cu un permis de lucru eliberat contra cost de Serviciul Locuinţe care se va afla asupra lor.Acestea vor mai avea asupra lor : copia contractului încheiat cu beneficiarul lucrării, un document care să conţină traseul de acces spre locul de execuţie a lucrării şi condiţiile particulare de execuţie(termenele, modul de manipulare a materialelor şi deşeurilor) şi dovada achitării la zi a utilităţilor.
                     Tariful pentru accesul acestor autovehicule va fi stabilit de către Primăria Municipiului Timişoara prin Serviciul Locuinţe la propunerile societăţilor concesionare.
                      Zilnic şi la finalizarea lucrărilor, persoanele în cauză vor lăsa locul curat.
                       Art. 17. Depozitarea gunoaielor şi a deşeurilor este permisă numai în locurile special
amenajate ( pubele, platforme, containere sau coşuri de gunoi ) păstrându-se curăţenia şi ordinea
acestora. Realizarea şi întreţinerea locurilor amenajate pentru depozitarea gunoaielor şi deşeurilor
intră în sarcina firmelor concesionare,care vor fi desemnate prin licitatie publica.
                        Locurile special amenajate se vor indica prin plăcuţe şi săgeţi.

                    CAPITOLUL V – ATRIBUIREA ÎN FOLOSINŢĂ A LOCURILOR DE
ÎNHUMARE
                     Art. 18. Locurile de înhumare din cimitirele publice aparţinând Primăriei Municipiului Timişoara sunt atribuite în folosinţă pe o perioadă de 7 ani pe bază de tarife stabilite prin HCL, prin act de folosinţă încheiat între Compartimentul Pompe Funebre din cadrul Serviciului Locuinţe  şi familia aparţinătoare în condiţiile prezentului Regulament.
                       Tariful pentru asigurarea locului de folosinţă pe timp de 7 ani a unui loc de veci, se propune de către Serviciului Locuinţe  şi se aprobă prin hotărârea Consiliului Local.
                       Sunt exceptate de la prevederile aliniatului 1 beneficiarii Legilor de la art. 21 din prezentul Regulament.
                       Art. 19. Atribuirea în folosinţă a locurilor de înhumare se face pe o perioadă de 7 ani pe bază de tarife stabilite prin H.C.L. prin act de folosinţă, cu posibilitatea prelungirii dreptului de folosinţă pentru aceeaşi perioadă.
                       Excepţie fac beneficiarii legilor 341/2004, 118/1990, 44/1994, 29/2000, 55/1998 şi 189/2000.
Aceştia beneficiază de loc de înhumare gratuit pe veci conform art. 21 din prezentul Regulament.
                      Art. 20. Locurile atribuite în folosinţă nu se pot înstrăina sau schimba. Acestea pot fi
lăsate cu titlu de moştenire până la rude de gradul IV ( gradul de rudenie să fie certificat cu acte
doveditoare ).
                      Art. 21. Beneficiarii legilor :341/2004, 44/1994, 29/2000,118/1990, 55/1998, 189/2000 beneficiază de locuri de înhumare gratuite pe veci la cerere. Acestea se vor atribui în folosinţă în funcţie de terenul liber existent cu dovada încadrării în aceste legi.
                      Art. 22. Atribuirea locurilor de veci persoanelor cu vârstă înaintată (70 de ani) ce nu
au aparţinători se acordă la cerere ( cu acte doveditoare : certificat naştere, dispoziţie testamentară,
declaraţie notarială pe proprie răspundere ) cu aprobarea Compartimentului Pompe Funebre din cadrul Direcţiei Patrimoniu - Serviciul Locuinţe.
                       Atribuirea locurilor de veci pentru persoane în viaţă poate fi acordată şi în situaţii deosebite ( boală gravă incurabilă certificată de medic ) cu aprobarea Compartimentului Pompe Funebre din cadrul Direcţiei Patrimoniu - Serviciul Locuinţe.
                      Art. 23. Atribuirea în folosinţă a locurilor de înhumare în cazul decesului, se face în
baza actelor doveditoare după plata tarifelor stabilite.
                       Personalităţilor marcante ale localităţii se pot atribui locuri de înhumare gratuite
pe veci în cimitirele aparţinând Primăriei Municipiului Timişoara, prin Hotărârea Consiliului Local.
                       Tot astfel, locurile atribuite în folosinţă pe bază de tarif pentru înhumarea unor personalităţi marcante ale localităţii, pot fi transformate în locuri de înhumare gratuite pe veci prin
Hotărârea Consiliului Local.
                      În cazurile prevăzute la aliniatele 2 şi 3, obligaţia de întreţinere a locurilor de înhumare
revine societăţii concesionare în care scop se va încheia o convenţie cu Primăria Municipiului
Timişoara, cu excepţia cazurilor în care aparţinătorii solicită în scris preluarea acestor obligaţii.
                      Art. 24. Aprobarea atribuirii locurilor de înhumare în cazul decesului, se acordă de către
Serviciul Locuinţeîn baza adeverinţei de deces. Pentru o persoană decedată se atribuie un loc de înhumare, în acel loc se pot înhuma titularii dreptului de folosinţă, soţii acestora, precum şi ascendenţii şi descendenţii lor până la gradul IV inclusiv, conform art. 21.
                       Dacă lângă un loc de veci atribuit în folosinţă există un teren liber şi titularul locului de
veci solicită terenul respectiv, acesta se poate atribui în folosinţă cu aprobarea Serviciul Locuinţe, cu condiţia ca pe terenul respectiv să se execute o lucrare funerară de două locuri.
                       Art. 25. Dreptul de folosinţă a locurilor de înhumare încetează :
                       a) la expirarea duratei de folosinţă ;
                       b) când titularul dreptului de folosinţă renunţă la acest drept în favoarea Compartimentului Pompe Funebre din cadrul Direcţiei Patrimoniu - Serviciul Locuinţe;
                       c) în caz de părăsire sau menţinere în stare de neîngrijire a locurilor de înhumare pe o
perioadă mai mare de 2 ani.
                       Art. 26. Societatea concesionară verifică prin administratorii angajaţi ai acestora, anual,
starea de fapt a mormintelor şi aduce la cunoştinţa Serviciului Locuinţe situaţia, urmând ca aceasta din urmă să hotărască asupra dreptului de folosinţă în funcţie de starea de întreţinere. În cazul în care se constată că anumite locuri de înhumare sunt părăsite sau menţinute în stare de neîngrijire mai mult de 2 ani, chiar dacă dreptul de folosinţă nu a expirat, concesionarii îşi vor pierde dreptul de folosinţă asupra locului respectiv. Excepţie de la prevederile de mai sus fac mormintele funerare din patrimoniul naţional, monumentele istorice şi operele de artă.
Locurile de veci neîngrijite,abandonate pe perioada celor doi ani, vor fi întreţinute şi
îngrijite pe cheltuiala societăţii concesionare.
                       Art. 27. În cazul în care dreptul de folosinţă a locurilor de înhumare a încetat şi pe
aceste locuri există lucrări funerare, foştii titulari sunt obligaţi să le desfiinţeze şi să elibereze terenul în termen de 90 zile de la încetare. În caz contrar, lucrările funerare trec în patrimoniul 
Compartimentului Pompe Funebre din cadrul Direcţiei Patrimoniu - Serviciul Locuinţe după trecerea celor 90 zile.
                      Pentru lucrările de construcţii funerare degradate pe care foştii titulari nu le desfiinţează, desfiinţarea va fi executată de către societăţile concesionare,care vor fi desemnate prin licitatie publică. Pe aceste locuri de veci se vor executa construcţii funerare noi de către societăţile
concesionare de mai sus.
                      Art. 28. Societatea concesionară, cu avizul Serviciului Locuinţei, are obligaţia să anunţe situaţiile prevăzute la art. 26 şi art. 27 după următoarea procedură: somaţie la adresa din registru şi din evidenţa computerizată, înştiinţări lipite pe mormintele în cauză şi la avizierul cimitirului, respectiv, publicarea anuală în presa locală a unui anunţ privind expirarea dreptului de folosinţă.
                     Art. 29. Titularii dreptului de folosinţă au obligaţia să anunţe în scris despre schimbarea
domiciliului Compartimentului Pompe Funebre. 
                     Art. 30. Serviciul Public de Administare Locuinţe şi Utilităţi va păstra şi va conduce
evidenţa tuturor locurilor de veci şi a înhumărilor în registre speciale şi într-o evidenţă computerizată. Accesul la baza de date va fi şi al firmelor concesionare ce vor propune şi arăta locurile de înhumare.

                 CAPITOLUL VI – ÎNHUMĂRILE ŞI DESHUMĂRILE
                    Art. 31. Dreptul de înhumare în cimitirele menţionate la art. 3 îl au :
                     1 – persoanele decedate cu ultimul domiciliu în Municipiul Timişoara ;
                     2 – persoanele decedate cu ultimul domiciliu în alte localităţi, dar care la data intrării în
vigoare a prezentului Regulament au dreptul de folosinţă asupra unui loc de veci într-unul din cimitirele menţionate la art. 3 ;
                     3 - rudele pînă la gradul IV sau persoanele aflate în întreţinerea unor persoane cu
domiciliul stabil în municipiul Timişoara.
                    4 – persoanele decedate fără aparţinători şi cu ultimul domiciliu în alte localităţi.
                    Acestea vor fi înhumate în locul indicat de Primăria Municipiului Timişoara.
                    Pentru alte situaţii decât cele prevăzute la art. 31, dreptul la înhumare în cimitirele
prevăzute la art. 3 îl au şi alte persoane cu aprobarea Primăriei Municipiului Timişoara.
                    Art. 32. Înhumările se fac numai în baza adeverinţei de înhumare eliberată de Oficiul
Stării Civile care a înregistrat decesul. Înmormântarea decedaţilor aduşi din alte localităţi se face pe
baza autorizaţiei sanitare de transport vizată de Centrul Sanitar Antiepidemic teritorial ( în cazul
cadavrelor aflate în stadiul de putrefacţie ) şi adeverinţelor de înhumare.
                    Art. 33. Decedaţii care au suferit de boli contagioase nu vor fi depuşi la capele, ci vor fi
înhumaţi direct la groapă.
                    Art. 34. Înhumările se fac direct sau prin depunerea prealabilă a decedaţilor la capelă.
Depunerea decedaţilor la capelă se poate face pentru cel mult 72 ore de la data decesului, fără nici o
excepţie.
                    Art. 35. Înhumările se pot face în gropi simple, gropi zidite şi cavouri. Gropile zidite şi
cavourile se execută potrivit dispoziţiilor şi normelor în vigoare în baza permisului de lucru şi sub
controlul administratorilor cimitirelor numiţi de societatea concesionară. În gropile care au dimensiunile prevăzute la capitolul II art. 7 aliniat 1 pot fi înhumate cel mult două persoane.
                     Societatea concesionară, cu acordul scris al Compartimentului Pompe Funebre din cadrul Direcţiei Patrimoniu - Serviciul Locuinţe, poate executa lucrări funerare în avans în locuri din cimitir unde există o motivaţie bine întemeiată (deponee clandestine de gunoi, locuri de
veci expirate mai mult de 2 ani, lucrări funerare care nu au aparţinători) pentru buna desfăşurare a
activităţii.
                    Art. 36. Mormintele nu pot fi deschise decât după 1an de la data înhumării, cu excepţia înhumărilor succesive ale titularului sau aparţinătorilor decedatului, cu asigurarea măsurilor de protecţie sanitară prevăzute de lege. Prin excepţie, acestea vor putea fi deschise până la 1 an cu respectarea dispoziţiilor legale.
                    După 1 an de la data înhumării, cadavrul deshumat este obligatoriu introdus într-un sicriu metalic, ermetic închis sau într-un sicriu de lemn căptuşit cu tablă şi ermetic închis în vederea respectării normelor sanitaro-antiepidemice. Aceasta se face în baza autorizaţiei eliberată de Direcţia de Sănătate Publică teritorială şi numai în perioada 1 nov-31 martie.
                    După 7 ani de la data decesului osemintele pot fi deshumate în orice perioadă a anului, fără avizul organului sanitar.
                    Mormintele se pot deschide în orice moment, cu aprobarea Parchetului.
                    Art. 37. Deshumările şi reînhumările se fac în mod obligatoriu în prezenţa unui
reprezentant al familiei decedatului şi sub supravegherea administratorului numit de societatea concesionară, iar operaţiunea se consemnează în registrul de evidenţă şi în evidenţa computerizată.
                     În cazul când în termen de 60 zile de la înştiinţare, reprezentantul familiei decedatului nu se prezintă pentru deshumare, deşi a fost anunţat în scris cu confirmare de primire, operaţiunea de
deshumare se desfăşoară numai în prezenţa administratorului numit, care consemnează în registrul
de evidenţă şi în bazele de date computerizate operaţiunea de reînhumare a osemintelor. La fel se procedează şi în cazul în care nu mai există în viaţă nici o rudă a decedatului.
                     În cazuri excepţionale (cazuri sociale, cu motive bine întemeiate) deshumările şi
reînhumările se fac fără perceperea tarifelor aferente cu aprobarea consiliului local.
                     Art. 38. Dacă la expirarea termenului dreptului de folosinţă, acesta nu se prelungeşte, se
pierde dreptul de folosinţă şi locul de înhumare se atribuie, în caz de deces, altei persoane,osemintele rezultate din deshumare se depun alături de noul înhumat. Costul procesiunii de înhumare a osemintelor se suportă de noul titular al dreptului de folosinţă.
                      Art. 39. Transportul persoanelor decedate în aceeaşi localitate în altă localitate sau în
altă ţară, se face cu vehicule mortuare şi cu mijloace de transport special amenajate, cu respectarea
normelor sanitaro-antiepidemice. Efectuarea acestor transporturi se asigură cu respectarea
dispoziţiilor din convenţiile internaţionale în care Statul Român este parte şi potrivit dispoziţiilor
legale în materie. Plata pentru transportul persoanelor decedate se face potrivit tarifelor stabilite.

                  CAPITOLUL VII – SOCIETATEA CONCESIONARĂ
                      Art. 40. Societatea concesionară are următoarele obligaţii :
                      1 – ţinerea evidenţei înhumărilor pe parcele, rânduri şi locuri de înhumare ( morminte )
şi evidenţa înhumărilor ( repertoar cu decedaţii în ordine alfabetică, pe ani de înhumare ) ;
                      2 – întocmirea planului cu organizarea cimitirului ;
                      3 –atenţionarea Compartimentului Pompe Funebre din cadrul Direcţiei Patrimoniu - Serviciul Locuinţe de execuţia oricăror construcţii funerare în situaţia în care se constată o
încălcare a prezentului Regulament şi dacă se constată lipsa permisului de lucru ;
                      4 – inventarierea lucrărilor funerare cu arhitectură deosebită şi urmărirea întreţineri lor ;
                      5 – marcarea parcelelor, rândurilor şi locurilor de înhumare ;
                      6 – urmărirea şi verificarea executării lucrărilor funerare, respectarea dimensiunilor şi
celelalte condiţii stipulate în autorizaţia de construire şi înştiinţarea Compartimentului Pompe Funebre din cadrul Direcţiei Patrimoniu - Serviciul Locuinţe în cazul încălcării legislaţiei în vigoare ;
                      7 – inventarierea anuală a locurilor de înhumare libere ;
                      8 – verificarea pe teren împreună cu aparţinătorii locului de înhumare atribuit, marcarea
locului pentru săparea gropii şi urmărirea executării acestei operaţiuni, precum şi verificarea modului în care se închide şi se profilează mormîntul ;
                      9 – răspunde de personalul care execută săparea gropii pentru a se evita deteriorarea
mormintelor şi lucrărilor funerare învecinate ;
                      10 – oprirea execuţiei oricăror lucrări funerare în situaţia în care constată o încălcare a
prezentului Regulament şi a dispoziţiilor prevăzute în autorizaţia de construire ;
                      11 – obligarea constructorilor să repare prejudiciile cauzate de aceştia pe cheltuiala
acestora în cel mai scurt timp ;
                      12 – urmărirea unei exploatări şi funcţionări a utilităţilor în cimitire ( energie electrică,
apă-canal etc. ) ;
                      13 – urmărirea stării de curăţenie şi luarea măsurilor pentru menţinerea acesteia ;
                      14 – executarea în condiţii corespunzătoare a ceremoniilor funerare, precum şi
asigurarea conduitei şi ţinutei personalului angajat ;
                      15 – afişarea în locuri vizibile a Regulamentului de funcţionare şi administrare a
cimitirelor şi urmărirea respectării întocmai a acestuia ;
                      16 – respectarea orarului de funcţionare a cimitirelor ;
                      17 – ţinerea evidenţei înhumărilor personalităţilor importante ;
                      18 – colaborarea cu reprezentanţii tuturor confesiunilor religioase, legal recunoscute de
lege, în vederea respectării cerinţelor legate de înhumare a acestora.
                      Societăţii concesionare îi este interzis :
                      1. să permită efectuarea unor lucrări fără permis de lucru şi să accepte persoane pentru
efectuarea unor lucrări fără verificarea documentelor pe care acestea trebuie să le deţină ;
                      2. tăierea de pomi sau arbori fără aprobare ;
                      3. efectuarea locurilor de înhumare la alte dimensiuni decât cele prevăzute în prezentul
Regulament ;
                         4. permiterea aplicării unor obiecte funerare care depăşesc limita locului de înhumare
aprobat ;
                     5. deschiderea mormintelor şi deshumarea cadavrelor fără aprobare ;
                     6. executarea unor împrejmuiri, gropi zidite sau cavouri fără permis de lucru ;
                     7. aprobarea efectuării unor lucrări pregătitoare în alte locuri decât cele stabilite ;
                     8. să aplice alte tarife decât cele aprobate ;
                     9. să înstrăineze sau să schimbe locul de înhumare fără aprobare ;
                     10. să îndepărteze semnele funerare fără acceptul familiei aparţinătoare, cu excepţia
celor care şi-au pierdut dreptul de folosinţă.

                   CAPITOLUL VIII – PERSONALUL CIMITIRELOR
                      Art. 41. Societatea concesionară va asigura toate condiţiile necesare pentru a avea la
dispoziţie un număr suficient de personal, cum ar fi : gropari, îngrijitori, vânzători, în funcţie de
mărimea fiecărui cimitir. Aceştia se subordonează direct societăţii concesionare.
                      Art. 42. Tot personalul cimitirelor au obligaţia să supravegheze şi să semnalizeze orice
neregulă pe care o constată în incinta cimitirelor.
                      Art. 43. Personalul de gropari şi îngrijitori va avea următoarele obligaţii :
            1. săparea gropilor, respectiv deschiderea cavourilor sau a nişelor ;
            2. coborârea sicrielor în gropi sau cavouri ;
            3. în caz de deshumare, extragerea sicrielor, transferul sicrielor, reînhumarea,
incinerarea resturilor de sicrie ;
            4. acoperirea gropilor, respectiv închiderea cavourilor sau nişelor ;
            5. menţinerea în stare de întreţinere a sculelor şi uneltelor necesare activităţii în
cimitire;
            6. purtarea unei ţinute decente pe timpul ceremoniilor de înhumare ;
            7. menţinerea stării de curăţenie în cimitire ;
            8. menţinerea în stare curată a locurilor de depozitare a resturilor, gunoaielor şi darea
concursului la ridicarea acestora ;
            9. orice alte lucrări care ar fi necesare în operaţiunile de înhumare, exhumare sau igiena
publică a cimitirelor ;
                  Art. 44. Personalului cimitirelor le este interzis :
            1 – să comercializeze orice obiect care este folosit pentru întreţinerea sau ornamentarea
mormintelor ;
            2 – să-şi însuşească orice material sau obiect care provine de la locurile de înhumare a
cărui drept de folosinţă a expirat ;
            3 – să solicite familiilor sau firmelor foloase necuvenite pentru efectuarea unor activităţi
care nu intră în atribuţiunile sale de serviciu ;
            4 – să ţină vreo conversaţie ori să adopte o atitudine sau ţinută vestimentară care să
dăuneze operaţiunilor funerare ce se desfăşoară în incinta cimitirelor ;
            5 – să distrugă sau să degradeze mobilierul şi obiectele funerare ;
            6 – să degradeze sau să rupă florile şi coroanele de pe morminte ;
            7 – să scrie cuvinte obscene pe obiectele funerare ;
            8 – să depoziteze resturi sau gunoaie în alte locuri decât cele prevăzute ;
            9 – să depoziteze pământ, materiale sau alte obiecte pe mormintele vecine ;
           10 – să consume alcool, să cânte sau să asculte muzica în incinta cimitirelor.

                CAPITOLUL IX – PRESTAREA DE SERVICII FUNERARE
                   Art. 45. Societatea concesionară asigură întrega gamă de servicii, lucrări şi obiecte
necesare ceremoniilor funerare, precum şi alte servicii şi lucrări de amenajare şi întreţinere a locurilor de înhumare, astfel încât cerinţele populaţiei în cazul decesului unei persoane să poată fi satisfăcută într-un singur loc cu operativitate şi în condiţii corespunzătoare.
                    Societatea concesionară cu acordul Compartimentului Pompe Funebre din cadrul Direcţiei Patrimoniu - Serviciul Locuinţe va moderniza serviciile funerare la standarde europene prin modernizarea capelelor (montare de tâmplărie nouă, podele noi, frigidere etc. ), sediului administrativ, refacerea instalaţiilor de apă şi curent. Societatea concesionară, prin investiţiile stabilite în baza ontractului de concesiune, se va ocupa şi de reparaţii alei şi garduri. Toate aceste investiţii se vor derula cu acordul Serviciul Locuinţeîn condiţiile stipulate în contractul de concesiune.
                     Prestarea serviciilor funerare se va face în baza solicitărilor celor interesaţi cu plata
preţurilor şi tarifelor aferente.
                     Tarifele specifice serviciilor şi lucrărilor funerare se aprobă prin hotărârea Consiliului
Local la propunerea societăţilor concesionare, cu justificarea legală a modificărilor de tarife.
                     Art. 46. Toate persoanele fizice sau juridice care înhumează decedaţi în cimitirele
aparţinând Primăriei Municipiului Timişoara vor achita contravaloarea serviciilor funerare obligatorii ( săparea gropii, transportul decedaţilor la groapă etc. ) societăţii concesionare.
                     Art. 47. Persoanele fizice şi juridice autorizate care sunt agreate de către aparţinători să
efectueze servicii şi construcţii funerare în cimitire, vor achita societăţii concesionare o taxă reprezentând 30% din valoarea de deviz a serviciului efectuat sau construcţiei funerare de acelaşi fel
executată de către societatea concesionară. Societatea concesionară va executa reparaţii alei, curăţenie alei, reparaţii şi reamenajări de locuri de depozitare a deşeurilor în valoarea acestei taxe.
                     Autovehiculele aparţinând persoanelor menţionate la aliniatul 1 vor avea acces în cimitir
numai după achitarea unui tarif stabilit de către societatea concesionară, aprobat prin hotărâre de
Consiliul Local.

                     CAPITOLUL X – EXECUTAREA DE CONSTRUCŢII FUNERARE ÎN
CIMITIRE
                         Art. 48. În cimitirele aparţinând Primăriei Municipiului Timişoara se pot executa
construcţii funerare de către societatea concesionară sau de către societăţi comerciale de profil care
funcţionează în baza Legii nr. 31/1990 republicată sau de persoane fizice autorizate în condiţiile
legii, decizia alegerii executantului lucrării rămânând la latitudinea aparţinătorilor. Construcţiile
funerare se vor executa numai pe timpul orarului Luni-Vineri 7 -17 în perioada 1 Aprilie -30
Octombrie. Excepţie fac unele cazuri speciale cu aprobarea prealabilă a societăţii concesionare.
                          Prin grija Serviciului Public de Administrare Locuinţe şi Utilităţi la intrarea în cimitire va fi afişată lista societăţilor comerciale autorizate să execute construcţii funerare în cimitirele aparţinînd Primăriei Municipiului Timişoara.
                         Art. 49. Societatăţile comerciale sau persoanele fizice autorizate să execute construcţii
funerare în cimitirele aparţinând Primăriei Municipiului Timişoara vor respecta prevederile prezentului regulament.
                          Art. 50. Se pot executa următoarele construcţii funerare:
                               a – la suprafaţă : borduri sau împrejmuiri, capele,mausolee,monumente, obeliscuri,
capace,alte lucrări de artă plastică;
                               b – în subteran : cripte, bolte, cavouri, gropi zidite.
                             Executarea capelelor şi mausoleelor este permisă doar pentru personalităţile marcante şi cu aprobarea Consiliului Local al Municipiului Timişoara. Construcţiile Funerare supraterane capele şi mausolee se autorizează de către Direcţia Patrimoniu din cadrul Primăriei Municipiului Timişoara prin eliberarea unui permis de lucru cu avizul Instituţiei Arhitectului Şef.
                            Prin excepţie de la aliniatul de mai sus, lucrările de construcţii funerare subterane şi
supraterane se fac cu avizul Compartimentului Pompe Funebre din cadrul Direcţiei Patrimoniu - Serviciul Locuinţe – în conformitate cu Legea nr. 453 /18.07.2001 , Legea nr. 401/07.10.2003 şi Legea nr. 199/25.05.2004 pentru modificarea şi completarea Legii nr. 50/1991, după plata tarifului prevăzut la art. 51 aliniatul 2.
                            Art. 51. Executarea construcţiilor funerare se fac în baza unui permis de lucru eliberat de Compartimentului Pompe Funebre din cadrul Direcţiei Patrimoniu - Serviciul Locuinţe.
                            Tariful pentru eliberarea permisului de lucru va fi aprobat de către Consiliul Local la propunerea Compartimentului Pompe Funebre din cadrul Direcţiei Patrimoniu - Serviciul Locuinţe.
                            Executarea săpăturilor pentru lucrările funerare în subteran (gropi zidite, bolte, cavouri etc.) se face de catre societatea concesionară în termen de maxim 3 zile de la plata serviciului
respectiv.
                           Art. 52. Eliberarea documentelor pentru construcţiile funerare se face după plata
tarifelor, în funcţie de suprafaţa pe care se execută construcţia.
                           Art. 53. Executanţii lucrărilor de construcţii au obligaţia să prezinte la societatea
concesionară a cimitirului permisul de lucru şi tabelul cu personalul societăţii comerciale ce lucrează în cimitire.
                           Personalul de pază are obligaţia să nu permită participarea la executarea onstrucţiilor
funerare a nici unei persoane care nu are relaţii juridice de muncă cu societatea executantă.În cazul
construcţiilor funerare executate în regie proprie persoanele participante trebuie să dovedească că
sunt rude cu titularul locului de veci.
                          Art. 54. Actele necesare pentru avizarea, respectiv autorizarea construcţiilor funerare
sunt :
             1 – cerere în numele persoanei care solicită executarea lucrării şi care cuprinde :
                    - numele, prenumele, adresa ;
                    - cimitirul, parcela, rândul, mormântul unde urmează să se execute lucrarea ;
                    - denumirea firmei care execută lucrarea.
             2 – document eliberat de societatea concesionară din care să rezulte :
                    - numele plătitorului ;
                    - parcela, rândul, mormântul unde se execută lucrarea ;
                    - dovada achitării dreptului de folosinţă al fiecărui loc de înhumare.
             3 – copie xerox după actul care dovedeşte valabilitatea dreptului de folosinţă al locului de
înhumare respectiv ;
             4 – pentru construire de capele, pe lângă actele menţionate mai sus, mai sunt necesare :
                    - avizul sanitar :
                    - proiectul de construcţie a capelei executat de firme autorizate şi vizat de Instituţia Arhitectului Şef.
                 Actele menţionate mai sus se prezintă pentru verificare, avizare şi aprobare. Pe baza
aprobării date se emite permisul de lucru, care se întocmeşte în 3 exemplare :
                    - un exemplar firmei care execută lucrarea ;
                    - un exemplar la dosarul societăţii concesionare ;
                    - un exemplar la dosarul Compartimentului Pompe Funebre.
                  Permisul de lucru se eliberează numai după plata taxelor legale. 
                  La construcţiile de capele în final după avizul Instituţiei Arhitectului Şef se promovează un proiect de hotărâre la Consiliul Local Timişoara.          
                  Este interzisă executarea de construcţii funerare fără permis de lucru eliberat. Societatea
comercială care va executa o construcţie funerară fără permis de lucru eliberat nu va mai avea
dreptul de lucru în cimitirele administrate de Primăria Municipiului Timişoara.
                             Art. 55. Agenţii economici care urmează să execute construcţii funerare în imitirele
aparţinând Primăriei Municipiului Timişoara sunt obligaţii să execute lucrările astfel :
                        - pentru lucrările, obişnuite în 30 zile de la data eliberării documentelor necesare construcţiei ( permisul de lucru ) ;
                        - pentru capele, în 3 luni de la data eliberării autorizaţiei.
                     Permisul de lucru se prelungeşte în condiţiile în care construcţia funerară nu s-a executat din motive întemeiate(alegerea pentru terminarea construcţiei funerare a unei alte societăţicomerciale, condiţii meteo nefavorabile ) în termenele de mai sus. Prelungirea permisului de lucru se face prin achitarea contravalorii pe încă o perioadă permisă de lucru.
                     Concesionarul cimitirului este obligat să verifice şi să transmită Compartimentului Pompe Funebre din cadrul Direcţiei Patrimoniu - Serviciul Locuinţe respectarea termenului de execuţie a construcţiei funerare stabilit în permisul de lucru şi să informeze în cazul în care acest termen este depăşit.
                      Personalul de pază va interzice intrarea persoanelor în cimitire prin alte locuri decât pe porţile de acces.
                              Art. 56. Este interzisă orice construcţie funerară în afara limitei suprafeţei locului aflat în folosinţă şi menţionat la art. 7. Societăţile comerciale care prestează construcţii funerare în
cimitire, cât şi persoanele fizice care execută lucrări în regie proprie, au obligaţia respectării
dimensiunilor locurilor de înhumare concesionate. Trotuarele turnate nu pot depăşi 0,20 m între
lucrări.
                               Art. 57. Încălcarea art. 54, 55 şi 56 atrage sancţiunile şi măsurile stabilite potrivit
legislaţiei pentru asigurarea disciplinei în construcţii.
                              Art. 58. Săpăturile făcute pentru construirea cavourilor şi a monumentelor funerare vor trebui, prin grija constructorilor, să fie înconjurate cu bariere sau protejate cu obstacole vizibile
pentru rezistenţa şi pentru a se evita orice pericol. Lucrările vor fi executate în aşa fel încât să nu
compromită cu nimic securitatea şi integritatea publicului.
                              Art. 59. Constructorii nu vor putea depozita nici măcar temporar pământ, materiale şi alte obiecte pe mormintele vecine. Aceştia vor trebui să ia toate măsurile necesare pentru a nu urdări sau deteriora mormintele înconjurătoare pe timpul execuţiei lucrărilor.
                              Art. 60. Este interzis sub orice formă, sub pretextul facilitării execuţiei lucrărilor :
deplasarea sau îndepărtarea semnelor funerare ce există pe marginea construcţiilor, fără acordul scris al familiilor aparţinătoare.
                             Art. 61. Materialele necesare pentru construcţie nu vor fi aduse la locul de executare decât pe măsura nevoilor.
                              Art. 62. Nu este permis în cimitire depozitarea materialelor de construcţii, stingerea
varului, cioplirea pietrelor, turnarea plăcilor şi crucilor în cofraje, ci doar efectuarea de lucrări pregătitoare.
                             Art. 63. Pământul rezultat din săpătură, resturile de orice natură rezultate din operaţiile de construcţie, deşeurile de orice fel se transportă în fiecare zi de către constructorii ucrărilor la locurile special amenajate din incinta cimitirelor.
                           Art. 64. Este interzisă montarea de bănci, de ornamente şi alte lucrări auxiliare pe
trotuarul dintre locurile de înhumare, iar cele existente care împiedică circulaţia şi ocupă spaţiul
dintre mormintele vecine, vor fi desfiinţate.
                          Art. 65. Este interzisă tăierea de pomi şi arbori, precum şi desfiinţarea vegetaţiei,
excepţie făcând arborii care periclitează siguranţa lucrărilor funerare sau cei care împiedică concesionarea de teren pentru înhumare.
                          Art. 66. Dacă o construcţie funerară prezintă o stare de degradare avansată ( care ar pune în pericol securitatea publică sau mormintele vecine etc., informare primită în scris de la societatea concesionară), se va întocmi un proces verbal de către Compartimentului Pompe Funebre din cadrul Direcţiei Patrimoniu - Serviciul Locuinţe, după care se va proceda la o somaţie adresată familiei aparţinătoare prin care i se va pune în vedere remedierea monumentului. În situaţia în care familia aparţinătoare( titularul locului de veci) nu doreşte, nu poate fi găsită sau nu are posibilitatea să
suporte costurile de remediere a construcţiei funerare locul de veci va fi atribuit altui solicitant care
va plătii lucrările de remediere ce vor fi executate de către societatea concesionară.
                          Art. 67. Obiectele declarate monumente de artă nu pot fi reparate, modificate sau
demolate decât cu avizul prealabil al Comisiei Locale a Monumentelor.
                         Art. 68. Monumentele de artă şi arhitectură şi operele comemorative ale eroilor şi
mormintele personalităţilor, şi monumentele nefunerare aflate în cimitirele aparţinând Primăriei
Municipiului Timişoara sunt întreţinute şi îngrijite de societatea concesionară pe bază de convenţie
încheiată cu Primăria Municipiului Timişoara.

                        CAPITOLUL XI – CREMATORIILE
                           Art. 69. Compartimentului Pompe Funebre din cadrul Direcţiei Patrimoniu - Serviciul Locuinţe poate înfiinţa crematorii care au ca obiect incinerarea persoanelor decedate şi executarea operaţiunilor premergătoare acesteia, asigurarea depozitării şi conservării urnelor cu cenuşă, precum şi executarea altor operaţii legate de incinerare, cu aprobarea Consiliului Local al Municipiului Timişoara.
                            Art. 70. La incinerarea persoanelor decedate se vor aplica în mod corespunzător
prevederile art. 32, 33, 34 şi 35.
                            Art. 71. Incinerarea persoanelor decedate se va face după plata tarifelor legale în ordinea aducerii lor la crematorii, cu excepţia cazurilor de boli contagioase care vor avea prioritate.
                             Tarifele se vor propune de către societatea concesionară şi se vor aproba, prin hotărâre de Consiliul Local.
                             Art. 72. Cenuşa provenită de la incinerarea persoanelor decedate, se depune în urne puse la dispoziţie de societatea concesionară, contra cost.
                             Art. 73. Urnele individualizate vor avea etichete care vor cuprinde datele de identificare a persoanelor incinerate.
                             Art. 74. Familiile şi reprezentanţii persoanelor incinerate vor hotărî asupra locurilor unde va fi depusă urna conţinând cenuşa persoanei incinerate.
                             Art. 75. Crematoriile vor fi dotate cu nişe pentru depunerea şi păstrarea urnelor
conţinând cenuşa rezultată din incinerarea persoanelor decedate.
                             Nişele vor putea fi atribuite pe durata de 45 ani, numai după decesul unei persoane ce urmează a fi incinerată printr-un act de folosinţă pe bază de tarife. Tarifele se vor propune de către
societatea concesionară şi se vor aproba prin hotărâre a Consiliului Local.
                             Art. 76. Instalarea de însemne sau lucrări de artă plastică etc. la nişele atribuite în
folosinţă, se poate face numai cu autorizarea acestor lucrări de Compartimentului Pompe Funebre din cadrul Direcţiei Patrimoniu - Serviciul Locuinţe.
                             Art. 77. Unei familii i se va putea atribui în folosinţă o nişă în care va fi depusă, în afară de urna conţinând cenuşa titularului dreptului de folosinţă şi urnele conţinând cenuşa membrilor de familie prevăzuţi la art. 20.

                         CAPITOLUL XII – CONTRAVENŢII
                             Art. 78. Contravenţii care se aplică societăţii concesionare :
           A. Constituie contravenţie şi se sancţionează cu amendă cuprinsă între 500 lei şi 100 lei următoarele fapte :
                  1 – funcţionarea cimitirelor fără autorizaţie eliberată de Primăria Municipiului Timişoara ;
                   2 – neîmprejmuirea cimitirelor cu garduri din materiale de construcţii ;
                   3 – executarea acestora fără autorizaţie de construcţie ;
                   4– neamenajarea aleilor din cimitire
           B. Constituie contravenţie şi se sancţionează cu amendă cuprinsă între 200 lei şi 300 lei următoarele fapte :
                   1 – neefectuarea inventarierii anuale a locurilor de înhumare libere ;
                   2 – neaplicarea la loc vizibil a Regulamentului de funcţionare a cimitirelor şi a orarului de
funcţionare ;
                   3 – neîntocmirea evidenţei înhumărilor personalităţilor importante ;
          C. Constituie contravenţie şi se sancţionează cu amendă cuprinsă între 500 lei şi 700 lei următoarele fapte :
                   1 – neasigurarea întregii game de servicii, lucrări şi obiecte necesare ceremoniei funerare;
                   2 – nestabilirea locurilor special amenajate pentru efectuarea lucrărilor pregătitoare pentru construcţii în cimitir ;
                   3 – neamenajarea, nemarcarea vizibilă a locurilor de depozitare a gunoaielor.
          D. Constituie contravenţie şi se sancţionează cu amendă cuprinsă între 300 lei şi 500 lei următoarele fapte :
                   1 – neinformarea Compartimentului Pompe Funebre din cadrul Direcţiei Patrimoniu - Serviciul Locuinţe despre prezenţa în cimitir a unor societăţi sau persoane fizice care execută
construcţii funerare fără să a avea aprobările necesare.
           E. Constituie contravenţie şi se sancţionează cu amendă cuprinsă între 700 lei şi 900 lei următoarele fapte :
                   1 – efectuarea locurilor de înhumare la alte dimensiuni decât cele prevăzute în
Regulamentul de funcţionare ;
                   2 – nerespectarea spaţiilor dintre locurile de veci ;
                   3 – permiterea aplicării unor obiecte funerare care depăşesc limita locului de înhumare
aprobat.
           F. Constituie contravenţie şi se sancţionează cu amendă cuprinsă între 500 lei şi 1000 lei următoarele fapte :
                   1 – deschiderea mormintelor şi deshumarea cadavrelor fără aprobare ;
                   2 – executarea de construcţii funerare fără a avea eliberat permisul de lucru;
          G. Constituie contravenţie şi se sancţionează cu amendă cuprinsă între 200 lei şi 500 lei următoarele fapte :
                    1 – nerespectarea orarului de funcţionare a cimitirului ;
                    2 – nerespectarea obligaţiei de păstrare a crucilor şi plăcilor funerare ;
                    3 – neefectuarea lucrărilor de întreţinere la locurile de veci încredinţate ;
                    4 – nemenţinerea stării de curăţenie şi ordine în cimitir ;
                    5 – neîntocmirea documentelor de evidenţă şi a planului de organizare a cimitirelor.
             H. Constituie contravenţie şi se sancţionează cu amendă cuprinsă între 300 lei şi 500 lei următoarele fapte :
                    1 – aplicarea altor tarife pentru activităţile din cimitire decât cele aprobate prin hotărâre
a Consiliului Local ;
                    2 – înstrăinarea sau schimbarea locurilor de înhumare fără acceptul Serviciul Locuinţe;
                    3 – îndepărtarea semnelor funerare fără acordul familiei aparţinătoare, cu excepţia pierderii dreptului de folosinţă a locului de veci.
                            Art. 79. Contravenţii care se aplică asociaţiilor familiale, persoanelor fizice şi firmelor private care execută construcţii funerare în cimitire, personal auxiliar, vizitatori :
              A. Constituie contravenţie şi se sancţionează cu amendă cuprinsă între 500 lei şi 700 lei următoarele fapte :
                     1 – practicarea unor activităţi care aduc atingere intimităţii locului de veci ;
                     2 – călcarea peste morminte ;
                     3 – distrugerea şi degradarea obiectelor funerare ;
                     4 – tăierea de pomi şi arbori fără aprobare.
                     5 – degradarea gardului de împrejmuire ;
                     6 – degradarea mobilierului dispus în cimitire ;
                     7 – degradarea sau ruperea florilor şi a coroanelor de pe mormânt ;
                     8 – înscrierea unor cuvinte obscene pe obiectele funerare.
               B. Constituie contravenţie şi se sancţionează cu amendă cuprinsă între 200 lei şi 300 lei următoarele fapte :
                     1 – accesul în cimitir prin alte locuri decât pe porţile de acces ;
                     2 – accesul autovehiculelor şi vehiculelor în cimitir fără aprobare ;
                     3 – depozitarea resturilor şi gunoaielor în alte locuri decât cele prevăzute.
              C. Constituie contravenţie şi se sancţionează cu amendă cuprinsă între 500 lei şi 1000 lei următoarele fapte :
                     1 – însuşirea oricărui material sau obiect care provine de la locul de înhumare ;
                     2 – comercializarea unor obiecte folosite pentru ornamentarea mormintelor ;
                     3 – adoptarea unei ţinute sau atitudini care să dăuneze ceremoniilor funerare.
                     4 – executarea de construcţii funerare neautorizate sau fără permis de lucru.
               D. Constituie contravenţie şi se sancţionează cu amendă cuprinsă între 200 lei şi 400 lei următoarele fapte :
                     1 – nesemnalizarea săpăturilor pentru cavouri şi gropi zidite ;
                     2 - depozitarea de pământ, a materialelor sau a altor obiecte pe mormintele vecine ;
                     3 – montarea de bănci, ornamente sau alte obiecte funerare pe trotuarele de lângă
locurile de înhumare ;
                     4 – distrugerea, degradarea sau desfiinţarea spaţiilor verzi.
                     5 – crearea de stocuri de materiale la locurile de construcţii în cimitire ;
               E. Constituie contravenţie şi se sancţionează cu amendă cuprinsă între 100 lei şi 200 lei următoarele fapte :
                     1 – participarea directă sau indirectă la construcţiile funerare efectuate de firme private
în cimitire de către persoane ce nu au relaţii juridice de muncă cu firmele respective.
                F. Constituie contravenţie şi se sancţionează cu amendă cuprinsă între 200 lei şi 400 lei următoarele fapte :
                – accesul în cimitire a persoanelor :
                     1. în stare de ebrietate
                     2. fără o îmbrăcăminte decentă
                     3. însoţite de câini sau alte animale domestice
                     4. care practică comerţul ambulant
                     5. care practică cerşitul
                G. Constituie contravenţie şi se sancţionează cu amendă cuprinsă între 100 lei şi 200 lei următoarele fapte :
                - consumul de alcool
                - consumul de seminţe
                - fumatul
                - cântatul, înafara muzicii aprobate de eveniment
                - folosirea unor instrumente muzicale izolate
                - audierea zgomotoasă a aparatelor de radio şi casetofoanelor
                H. Constituie contravenţie şi se sancţionează cu amendă între 1000 lei şi 2000 lei efectuarea de înregistrări foto,audio-video în scopuri care contravin moralei.
                 Constatarea şi sancţionarea contravenţiilor se face de către persoanele împuternicite prin
dispoziţie a primarului, conform Ord.Guv. nr. 2/2001 privind regimul juridic al contravenţiilor şi HCLMT 542/2006 privind constatarea şi sancţionarea contravenţiilor pe teritoriul Municipiului Timişoara. 
                  Pagubele pricinuite prin săvârşirea contravenţiilor se recuperează conform legii.

                         CAPITOLUL XIII – DISPOZIŢII FINALE
                             Art. 80. Primăria Municipiului Timişoara prin Direcţia Patrimoniu are obligaţia
asigurării pazei 24 de ore din 24. Aceasta se face de o societate comercială sau instituţie de profil în
baza unui contract. Acestea răspund de toate bunurile mobile sau imobile aflate în incinta cimitirelor, inclusiv de controlul obiectelor ce intră şi ies din cimitir.
                             Art. 81. Societatea concesionară poate înfiinţa în cimitire puncte mobile de vânzare a florilor, lumânărilor etc. Această activitate se face numai de către societăţile concesionare.
                             Art. 82. Societatea concesionară răspunde de aplicarea şi respectarea prezentului
Regulament în cimitirele la care se referă acesta.
                             Art. 83. Actele de concesionare a locurilor de înhumare eliberate de administraţiile
cimitirelor până la intrarea în vigoare a prezentului Regulament rămân valabile.

                   DIRECTOR                                                                   ŞEF  SERVICIU  
                                                                                             
                Ec. Martin Staia                                                                   ing. Otilia  Sîrca

                                                                                                         COMPARTIMENT 

                                                                                                          Ing. Nicolae  Cacuci